Вайн къоман Исламаца дерг, удуговг1ара мел лору а, вайн сил-силаца дерг дауевг1арна мел оьшу а гойтуш. И ши а "парти", нохчийн къоман этнически харцам бан луучара, шайн цхьана "ворданах" тесна ницкъ буьйла а дуьйцуш. Даима а, вайн къоман цхьааллийн кхетам, цуьнан тайпанин лаамашка берзон сатесна хиллачу. Халахетарца ду, цу т1ехь вайн мостаг1ашна г1о деш, и хьенахг1ар хилла а ца1аш, шаьш дечунна т1аьхьлонна ойла цаеш болу, вайн цхьаболу 1илманчаш а хилар. Вайн къоманна уггаре а цаоьшучу хенахь а, цаоьшучу меттахь а, и тайпанех а, вирдех а долу хеттарш, шайн талламашкахь ийдеш болу. Ала дашна, цкъацкъа шайн чулацамца, халкъалахь юьйцучу тайпанийн историца цхьана бог1уш а цахуьлу, и церан цхьаболу белхаш. Дешархо кхета веза, вай бохург дац, уьш санна болу белхаш, цхьана юкъанна банне а цабича бакъахьа хир дара. Иза кхин ду. Йоьдучу хенахь, уьш ч1ог1а лерийна, теллина, "цхьаъ язде, шиъ дагахь латтаде" бохучу кхетамца мукъане а бан безаш хилар. Т1ехула т1е, уьш шаьш барна, г1азакхаша шайна цараха лучу 1илманан даржажна, я харжажна дуьхьа а цабеш. Шеко йоцуш, вайца шаьш бечу т1амехь, оцу тайпанан хаттарах пайда оьцуш болучу. Масала, шаьш вайна дахьаш долучу "1эдал" мукъ, тахана цхьана, кхана кхечу тайпане д1а-схьа кхийдош йолчу политикаца. Х1унда? Шаьш и "1эдал" д1алучу тайпанна а, кхечу нохчийн тайпанашна а юкъахь, йог1ур йолчу ханна цхьа мостаг1чолла кхоллархьама. Цундела и г1азакхийн "1эдалан" дукъ, вайна юкъахь т1е лоцучу(вай дуьйцург динна тайпа дац, цу тайпанеха цхьайолу ох1лонаш бен) муьлхачу а тайпана хаа деза, ша цу тайпа дийриг, нохчийн къомаца мостаг1чолла лацар дуйла. Цхьанна а ма моьттийла, вай ишта дуьйцург, масала, бенойн тайпа ду.